Document ID: 32013R1274

KOMISJONI MÄÄRUS (EL) nr 1274/2013,
6. detsember 2013,
millega muudetakse ja parandatakse Euroopa Parlamendi ja nõukogu määruse (EÜ) nr 1333/2008 II ja III lisa ning komisjoni määruse (EL) nr 231/2012 lisa teatavate toidu lisaainete osas
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1333/2008 toidu lisaainete kohta, (1) eriti selle artikli 10 lõiget 3, artiklit 14 ja artikli 30 lõiget 5,
võttes arvesse Euroopa Parlamendi ja nõukogu 16. detsembri 2008. aasta määrust (EÜ) nr 1331/2008 (millega kehtestatakse toidu lisaainete, toiduensüümide ning toidu lõhna- ja maitseainete lubade andmise ühtne menetlus), (2) eriti selle artikli 7 lõiget 5,
ning arvestades järgmist:
(1)
Määruse (EÜ) nr 1333/2008 II lisas on sätestatud Euroopa Liidu loetelu toidus kasutada lubatud lisaainete kohta ja kõnealuste lisaainete kasutamise tingimused.
(2)
Määruse (EÜ) nr 1333/2008 III lisas on sätestatud nende toidu lisaainete ELi loetelu, mida on lubatud kasutada toidu lisaainetes, toiduensüümides, lõhna- ja maitseainetes ja toitainetes, ning nende kasutustingimused.
(3)
Komisjoni 9. märtsi 2012. aasta määruses (EL) nr 231/2012 on sätestatud määruse (EÜ) nr 1333/2008 II ja III lisas loetletud toidu lisaainete spetsifikatsioonid (3).
(4)
Kõnealuseid loendeid võib komisjoni algatusel või pärast taotluse esitamist ajakohastada määruse (EÜ) nr 1331/2008 artikli 3 lõikes 1 osutatud ühtse menetluse kohaselt.
(5)
Spetsifikatsioonide ajakohastamisel tuleb arvesse võtta Codex Alimentariuse komisjoni poolt vastu võetud FAO/WHO toidu lisaainete ühise ekspertkomisjoni spetsifikatsioonides esitatud lisaainete spetsifikatsioone ja analüüsimeetodeid ning rahvusvahelise toidu lisaainete nummerdamissüsteemi (INS nimetus) (4).
(6)
Hetkel lubatud värvaine „briljantmust BN, must PN” (E 151) tuleks liidu loetelus toidus kasutada lubatud lisaainete kohta ja kõnealuste lisaainete kasutamise tingimustes ning spetsifikatsioonides selguse huvides ja INSis registreeritud nimetusega vastavusse viimiseks „briljantmust PNiks” ümber nimetada.
(7)
Vetikatest saadud karoteene (E 160a(iv)) kirjeldatakse toidu lisaaine spetsifikatsioonides hetkel järgmiselt: „Karoteenisegusid võib toota ka Dunaliella salina vetikatest, mida kasvatatakse suurtes soolajärvedes Whyallas Lõuna-Austraalias. […]”. Viidatud on vetikate kasvatamise konkreetsele asukohale - Whyallale. Viimaste aastate jooksul on aga ülemaailmne nõudlus vetikatest saadud karoteenide järele kasvanud ning täiendavalt on soolajärvi rajatud mujal Austraalias ning teistes riikides. FAO/WHO toidu lisaainete ühise ekspertkomisjoni spetsifikatsioonides vetikatest saadavate karoteenide kohta (5) ei ole mainitud Dunaliella salina kasvupiirkonda ega sellele kehtestatud mitte ühtegi piirangut, samuti ei ole Euroopa Toiduohutusamet esitanud oma arvamust karoteenisegude (E 160a(i)) ja beetakaroteeni (E 160a(ii)) toidu lisaainena kasutamise ümberhindamise kohta (6). Selleks et vältida võimalikke turuhäireid, tuleks vetikatest saadavate karoteenide (E 160a(iv)) kirjeldust spetsifikatsioonides muuta.
(8)
Määruses (EL) nr 231/2012 on kaltsiumbisulfiti (E 227) ja kaaliumbisulfiti (E 228) spetsifikatsioonides vead. Kõnealused vead tuleks parandada.
(9)
Määruses (EL) nr 231/2012 on sätestatud spetsifikatsioonid ka mikrokristalse tselluloosi (E 460(i)) kohta, tuues toidu lisaaine sünonüümina välja „tselluloosgeeli”. Kuna Codex Alimentarius võttis mikrokristalse tselluloosi (E 460(i)) puhul vastu kaks nimetust, siis lisaaine INSis registreeritud nimetus on „mikrokristalne tselluloos (tselluloosgeel)”. Lähtudes varasemast tavast (7) ning selleks, et tagada järjepidevus ja vältida häireid kaubanduses, tuleks kõnealuse toidu lisaaine (E 460(i)) puhul võtta kasutusele kaks nimetust: „mikrokristalne tselluloos, tselluloosgeel”. Seetõttu tuleks nimetus „tselluloosgeel” kõnealuse lisaaine spetsifikatsioonide punktist „Sünoüümid” välja jätta ning määruse (EÜ) nr 1333/2008 II lisas tuleks lisaaine nimetust vastavalt muuta.
(10)
Toidu lisaaine „karboksümetüültselluloos, naatriumkarboksümetüültselluloos” (E 466) tuleks selguse huvides ja INSis registreeritud nimetusega vastavusse viimiseks määruse (EÜ) nr 1333/2008 II ja III lisas sätestatud ELi toidu lisaainete loetelus ja kõnealuse lisaaine spetsifikatsioonides ümber nimetada lisaaineks „naatriumkarboksümetüültselluloos, tsellulooskummi”.
(11)
Vastavalt määruse (EÜ) nr 1331/2008 artikli 3 lõikele 2 peab komisjon selleks, et ajakohastada määruse (EÜ) nr 1333/2008 II ja III lisas sätestatud toidu lisaaineid käsitlevat ELi loetelu, küsima Euroopa Toiduohutusameti arvamust, välja arvatud juhul, kui kõnealune ajakohastamine ei mõjuta inimeste tervist. Kuna eespool mainitud liidu loetelu ajakohastamine inimeste tervist ei mõjuta, ei ole vaja Euroopa toiduohutusameti arvamust küsida.
(12)
Määrusi (EÜ) nr 1333/2008 ja (EL) nr 231/2012 tuleks seetõttu vastavalt muuta ja parandada.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1333/2008 II ja III lisa muudetakse vastavalt käesoleva määruse I lisale.
Artikkel 2
Määruse (EL) nr 231/2012 lisa muudetakse vastavalt käesoleva määruse II lisale.
Artikkel 3
Toidu lisaaineid „briljantmust BN, must PN” (E 151) või „karboksümetüültselluloos, naatriumkarboksümetüültselluloos, tsellulooskumm” (E 466) ja neid lisaaineid sisaldavaid toite, mis märgistatakse või lastakse turule kuni 24 kuud pärast käesoleva määruse jõustumist ning mis ei vasta käesoleva määruse nõuetele, võib turustada kuni varude ammendamiseni.
Artikkel 4
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. detsember 2013

Labels: 0
3
17